ብዝሃነትን ያከበረ አንድነት የህዳሴ ጉዟችን መሠረት እየሆነ ነው -መንግስት ኮሙኒኬሽን !
የኢፌዴሪ ህገመንግስት ለብሔሮች፣ ብሔረሰቦችና ህዝቦች በሰጠው መብት ዘላቂ ለማድረግ ባስቀመጣቸው ስርዓቶች በብዝሃነት ላይ የተመሠረተ አንድነትን መፍጠር የቻለ መሆኑን የመንግስት ኮሙኒኬሽን ጉዳዮች ጽሕፈትቤት ለዋልታ በላከው መግለጫ አስታወቀ  ፡፡ህገመንግስቱን መሠረት አድርጎ የተዋቀረው ፌዴራላዊ ስርዓት ከአከላለል ጀምሮ ለኢትዮጵያ ህዝቦች እኩል መብት የሠጠ መሆኑን በመግለጫው አመልክቷል፡፡ሁሉም ህዝቦች አካባቢያቸውን እንዲያስተዳድሩ በሀገራቸው ጉዳይ ላይም መወሰን የሚያስችላቸው ፍትኃዊ ውክልና እንዲያገኙ ያስቻለ መሆኑን መግለጫው አንስቷል ፡፡ብሔሮች፣ ብሔረሰቦችና ህዝቦችን የሉዓላዊ ስልጣን ባለቤት በማድረግ ከሀገራቸው ኢኮኖሚያዊ፣ ማህበራዊና ፖለቲካዊ ዕድገት ተሳታፊም ተጠቃሚም እንዲሆኑ ያስቻለ መሆኑን አስረድተዋል ፡፡ይህ በመሆኑም የኢትዮጵያ ህዝቦች ላለፉት 25 ዓመታት ሠላም አግኝተው ፊታቸውን ወደ ልማት ማዞር መቻላቸውን ነው የጠቀሰው ፡፡በዚህም ከድህነት አዙሪት በመውጣት የብልጽግና ተስፋን በቅርብ ርቀት የሚጠብቁበት ደረጃ ላይ ደርሰዋል ብሏል መግለጫው ፡፡ሀገራችንም በዓለም አቀፍ መድረክ ተገቢውን ቦታ መያዝ ጀምራለች ያለው መግለጫው ፤ዓለም አቀፉ ማህበረሰብም በበጎ የሚያያት ሊጎበኛትና ሊሠራባት የሚመርጣት ሀገር በመሆን ላይ እንደምትገኝ ገልጸዋል ፡፡በሀገራችን የሚካሄዱ ዓለም አቀፍ መድረኮችና ሀገራችንን የሚጎበኙ የሀገራት መሪዎች ቁጥር መጨመር እና ካሏት የማይዳሰሱ ቅርሶች ውስጥ እንዲመዘገቡላት የምትጠይቃቸው ሁሉ የሁሉንም ጆሮ መሳቡ የዚህ ማሳያ ነው ነው ያለው ፡፡ሰሞኑን የኦሮሞ ህዝብ የገዳ ስርዓት የዓለም ህዝብ ቅርስ ሆኖ እንዲመዘገብ የተሰጠው ሙሉ ድጋፍ ይህንኑ የሚያረጋግጥ መሆኑን አስገንዝቧል ፡፡በዚህ ምክንያት አሁን ያለው ፈጣን ለውጥና ዕድገት የህዝቦችን ህብረትና የጋራ ጥረት ወደ ሚፈልግበት ደረጃ ከፍ ማለቱን አንስቷል ፡፡ኢኮኖሚያዊ ልማቱና ሠላማችን ወዳጅ ሀገራትን የማስደሰቱንና የውጭ ባለሃብቶችን የመሳቡን ያህል ጥፋታችንን የሚፈልጉ አካላት እንዲሰባሰቡም ማድረጉን ገልጿል፡፡ኢኮኖሚያዊ ልማቱና የዜጎች የነፍስ ወከፍ ገቢ መጨመሩም ሠፊ የስራ ዕድል ፍላጎትና ተጨማሪ የህዝብ ጥያቄን በመፍጠር ላይ ይገኛል ብሏል፡፡ምንም እንኳ ልማታችንን የማይፈልጉ አካላት ይህን ፍላጎት ለጥፋት ዓላማቸው ሊጠቀሙበት ቢሞክሩም የኢትዮጵያ ህዝቦችና መንግስት በጥረታቸው ያገኙትና ለቀጣይ ልማታቸውም እምቅ አቅም እንደሆነ ተገዝቧል ነው ያለው ፡፡የኢፌዴሪ መንግስት የኢትዮጵያ ብሔሮች፣ ብሔረሰቦችና ህዝቦችን እንኳን አደረሳችሁ ብሏል ፡፡ብዝሃነትን በማክበር በገባነው አንድነት ያረጋገጥነው ሠላምና ልማት የህዳሴ ጉዟችንን ማፋጠኑን እንዲቀጥልም ከመንግስት ጎን በጋራ መስራታቸውን እንዲቀጥሉ በዚህ አጋጣሚ ጥሪውን አስተላልፏል ፡፡  የኢትዮጵያ ብሔሮች፣ ብሔረሰቦችና ህዝቦች ለረጅሙ የእርስ በእርስ ጦርነት ለህዝቦች ጭቆና ምክንያት የነበረውን ስርዓት ገርስሰው በመፈቃቀድ ላይ ለተመሠረተ ዲሞክራሲያዊ ስርዓት ዋስትና የሚሆን ህገ መንግስታቸውን ኅዳር 29 ቀን 1987 ዓ.ም በጋራ ማጽደቃቸውን በማስታወስ ፡፡በመከባበርና በመፈቃቀድ ላይ የተመሠረተ አንድ የኢኮኖሚና የፖለቲካ ማህበረሰብ ለመፍጠር የቃል ኪዳን ሠነድ ያፀደቁበትን ቀን የፊታችን ሐሙስም በሀረር ከተማ ለ11ኛ ጊዜ አክብረውት ይውላሉ፡፡